
FIZIKAI AKTIVITÁS, TESTMOZGÁSSAL KAPCSOLATOS ISMERETEK ÉS SZÜLŐI TÁMOGATÁS VIZSGÁLATA ÁLTALÁNOS ISKOLÁSOK KÖRÉBEN

Bevezetés: Kutatásunk célja az volt, hogy megvizsgáljuk átalános iskolás gyermekek körében a fizikai aktivitás mértékét, az ezzel kapcsolatos tudásukat, valamint, hogy a szülői támogatás mennyiben befolyásolja ezen mutatókat.
Módszer: Prospektív, keresztmetszeti kutatásunkban összesen 150 fő vett részt, akiket kényelmi mintavételi eljárással válogattunk be a 2021 novembertől 2021 decemberig tartó vizsgálatba. 130 tanuló vett részt a kérdőívek kitöltésében, valamint egy 20 főből álló táncos részmintán GT3X Actigraph, accelométeres vizsgálatot is végeztünk. A gyermekek fizikai aktivitásának a mértékét a PAQ-C nevű kérdőív segítségével, a fizikai aktivitással kapcsolatos tudásukat a PLKQ, a szülői támogatás mértékét, pedig a PAP-C nevű kérdőív segítségével vizsgáltuk. A statisztikai analízishez Microsoft Excel és SPSS 28.0 programot alkalmaztunk. Az eredményeket p<0,05 érték alatt tekintettük szignifikánsnak.
Eredmények: A gyermekek átlagéletkora 11,7 év volt (11,7±1,87). Nemek tekintetében 59 fiú (39,33%) és 91 lány (60,67%) vett részt a kutatásban. Vizsgálataink során elmondhatjuk, hogy nem volt szignifikáns különbség a szülői támogatás tekintetében azon gyermekek körében, akik járnak iskolán kívüli sporttevékenységre, illetve akik nem. Habár a fizikai aktivitással kapcsolatos tudás összpontszáma nem mutatott szignifikáns összefüggést a fizikai aktivitással összefüggésben (0,121, p=0,143), azonban az első (p=0,004) és a második (p=0,048) tudással kapcsolatos kérdésünk szignifikáns kapcsolatot mutatott a testmozgás mértékével. Kimutattuk, hogy azok a gyermekek, akiket a szüleik jobban támogatnak a sportban, azoknak a fizikai aktivitási szintje is magasabb volt (R=0,325, p<0,001). Nemek tekintetében a fiúk fizikai aktivási szintje szignifikánsan magasabb volt, mint a lány gyermekeké (p=0,031). A szülők iskolai végzettsége és az aktív életmóddal kapcsolatos gondolkodás tekintetében szignifikáns összefüggést találtuk, mind az édesanyák (p=0,031), mind az édesapák (p=0,034) tekintetében.
Következtetés: Összességében elmondhatjuk, hogy támogató szülői magatartással a gyermekek fizikai aktivitása növelhető, valamint a szülők iskolai végzettsége is nagyban befolyásolja az aktív életmóddal kapcsolatos gondolkodást.

